LIETUVOS RESPUBLIKOS VYRIAUSYBĖ

N U T A R I M A S

DĖL KASOS APARATŲ DEGALINĖSE KEITIMO TVARKOS IR SĄLYGŲ

1996 m. kovo 27 d. Nr. 392

Vilnius

Remdamasi Lietuvos Respublikos Vyriausybės ir Lietuvos banko valdybos 1994 m. balandžio 29 d. nutarimu Nr. 336 „Dėl geresnio kasos darbo organizavimo, jos operacijų vykdymo bei kasos aparatų naudojimo“ ir siekdama kompensuoti įmonių išlaidas, susijusias su kasos aparatų degalinėse pakeitimu, Lietuvos Respublikos Vyriausybė nutaria:

1. Rekomenduoti sertifikuotoms kasos aparatų prekybos ir aptarnavimo organizacijoms supirkti iš degalinių keičiamus kasos aparatus.

2. Leisti sertifikuotoms kasos aparatų prekybos ir aptarnavimo organizacijoms realizuoti supirktus iš degalinių kasos aparatus ir įrengti juos įmonėse, įstaigose bei organizacijose, kurios nurodytos Lietuvos Respublikos Vyriausybės ir Lietuvos banko valdybos 1994 m. balandžio 29 d. nutarimo Nr. 336 „Dėl geresnio kasos darbo organizavimo, jos operacijų vykdymo bei kasos aparatų naudojimo“ (Žin., 1994, Nr. 33-611; 1996, Nr. 6-156) 4.7.2, 4.7.3 ir 4.7.7 punktuose.

Šie kasos aparatai, išbraukus juos iš Valstybinio registro, gali būti naudojami ne ilgiau kaip 9 metus nuo pirmojo jų įregistravimo miesto (rajono) valstybinėje mokesčių inspekcijoje datos.

3. Nustatyti, kad įmonės, realizavusios senus kasos aparatus mažesne kaina negu likutinė vertė, nuostolio dydžiu mažina apmokestinamąjį pelną Lietuvos Respublikos juridinių asmenų pelno mokesčio įstatyme nustatyta tvarka.

MINISTRAS PIRMININKAS	MINDAUGAS STANKEVIČIUS

FINANSŲ MINISTRAS	ALGIMANTAS KRIŽINAUSKAS

______________